  Виталий Пронин Можга ёросысь Пычас черкогуртысь искусствоосъя нылпи школа усьтӥськем дырысен 45 ар тырме. Отын дышетскись пиналъёс вордскем нуналзэс пусъё бадӟым концертэн. Ӵапак туннэ, 11-тӥ ноябре, куное лыктӥзы Можга ёрос администрациысь кивалтӥсьёс, азьло аръёсы та школаез йылпумъямъёс, гуртоос, анай-атайёс но вань мылкыд карисьёс. Пиналъёс шудозы пӧртэм крезьгур инструментъёсын, эктозы, кырӟалозы, удмурт сям-йылолъёсты возьматозы.Школа усьтӥськыку, 1971-тӥ арын, солэн аслаз юртэз но ӧй вал на. Соин ик нырысетӥ кык арзэ нылпиос дышетскизы торф поттонъя предприятилэн кыкетӥ этажаз. Ужаз 2 визьнодась гинэ: Рашид Гараев дышетӥз баянэн шудыны, со ик школалэн директорез вал, Нина Савельева нуиз хорез, фортепьянолы дышетӥз. Нош 1989-тӥ арын пуктэмын вал кирпичлэсь йӧн-йӧҥ выль юрт.Пумен школа паськытаз, солэн филиалъёсыз ужаны кутскизы Горнякын,  Кибъялан, Черёмушкиын.Школалэн данъяськонэз - солэн дышетскисьёсыз. 500 пала выпускникъёсыз люкаськизы ни, пӧлысьтызы тросэз табере Удмуртиысь культура удысын дано ужась ним басьтӥзы. Татысь 50 пала пиослэн хорзы кема дыр ӵоже вормонъёс басьтылӥз элькунамы ортчылӥсь пӧртэм вожвылъяськонъёсын, П. Чайковский нимо фестивальын. Бӧрысьгес кылдытэмын вал калык инструментъёсъя окрестр - таиз 30 нылпиосты огазеяз.Туннэ но школа бадӟым инты басьтэ гуртлэн улоназ. Пӧртэм крезьгуро инструментъёсын шудыны, кырӟаны-эктыны дышетскем сяна, нылпиос дышо вашкалазэ гажаны, калык сям-йылолъёсты утьыны. Пӧртэм ужрадъёсы нылпиосын ӵош мыло-кыдо пырисько анай-атайёс но.Полина Булдакова   